На основу члана 88. Статута Града Ниша („Службени лист Града Ниша“, број 88/2008, 143/2016 и 18/2019) и члана 30. Статута Градске општине Медијана („Службени лист Града Ниша“, број 58/2017 – пречишћен текст),

Скупштина Градске општине Медијана, на седници одржаној 17.06.2019. године, донела је

**О Д Л У К У**

**О ИЗМЕНАМА И ДОПУНАМА СТАТУТА ГРАДСКЕ ОПШТИНЕ МЕДИЈАНА**

**Члан 1.**

У Статуту Градске општине Медијана („Службени лист Града Ниша“, број 58/2017 – пречишћен текст), члан 10. мења се и гласи:

„Члан 10.

Градска општина Медијана установљава награде Градске општине Медијана, јавна признања и звање „почасни грађанин“ особи чији су рад и достигнућа од посебног значаја за Градску општину Медијана.“

**Члан 2.**

Члан 12. мења се и гласи:

„Члан 12.

У интересу Градске општине Медијана и становника са подручја Градске општине Медијана, органи Градске општине Медијана могу сарађивати са удружењима, хуманитарним организацијама и другим организацијама.“

**Члан 3.**

После члана 12. додаје се члан 12а, који гласи:

„Члан 12а

Градска општина Медијана, у оквиру својих надлежности преко својих органа, прати процес европских интеграција Републике Србије и развија за то потребне административне капацитете, у складу са законом и утврђеном политиком Републике Србије.“

**Члан 4.**

У члану 14. став 1. тачка 4. брише се.

Тачка 12. мења се и гласи:

„12. Уређује и обезбеђује обављање послова који се односе на изградњу, реконструкцију, одржавање, заштиту, коришћење, развој и управљање некатегорисаним путевима у насељу, у складу са законом и другим прописима;“

Тачка 17. мења се и гласи:

„17. Подстиче и учествује у финансирању задовољења потреба грађана у области спорта на подручју Градске општине Медијана, учествује у реализацији система школског спорта и обезбеђује услове за организовање и одржавање спортских манифестација и такмичења, у складу са законом и другим прописима;“

Тачка 18. мења се и гласи:

„18. Помаже и учествује у финансирању одржавања основних школа и дечијих вртића на подручју Градске општине Медијана, у складу са законом и другим прописима;“

После тачке 18. додаје се тачка 18а, која гласи:

„18а Учествује у финансирању и постављању мобилијара, у складу са законом и другим прописима;“

После тачке 22. додаје се тачка 22а, која гласи:

„22а Финансијски учествује у изградњи подземних контејнера и остале опреме за одржавање и унапређење животне средине, у складу са законом и другим прописима;“

**Члан 5.**

У члану 25. став 3. мења се и гласи:

„Одборник има право да буде редовно обавештаван о питањима од значаја за обављање одборничке дужности, као и да на лични захтев од органа Градске општине Медијана добије податке који су му потребни за рад.“

После става 3. додаје се став 4. који гласи:

„За благовремено достављање обавештења, тражених података, списа и упутстава одговоран је секретар Скупштине Градске општине Медијана, а начелник Управе Градске општине Медијана, када се обавештење, тражени податак, спис и упутство односе на делокруг и рад Управе Градске општине Медијана.“

**Члан 6.**

У члану 30. додаје се тачка 11а, која гласи:

„11а именује Изборну комисију за спровођење избора за одборнике Скупштине Градске општине Медијана, у складу са законом који регулише избор одборника скупштине јединице локалне самоуправе;“

Тачка 13. брише се.

**Члан 7.**

После члана 30. додаје се члан 30а, који гласи:

„Члан 30а

Седницу Скупштине Градске општине Медијана сазива председник Скупштине, по потреби, а најмање једанпут у три месеца.

Председник Скупштине је дужан да сазове седницу кад то у писаној форми затражи председник Градске општине Медијана, Веће Градске општине Медијана или најмање једна трећина одборника, у року од седам дана од дана подношења захтева, тако да дан одржавања седнице буде најкасније у року од 15 дана од дана подношења захтева.

У ситуацијама које оправдавају хитност у сазивању седнице Скупштине, председник Скупштине може заказати седницу у року који није краћи од 24 часа од пријема захтева.

Захтев за сазивање седнице из става 3. овог члана мора да садржи разлоге који оправдавају хитност сазивања, као и образложење последица које би наступиле њеним несазивањем.

Минималан рок за сазивање седнице Скупштине, из става 3. овог члана, не односи се на сазивање седнице Скупштине у условима проглашене ванредне ситуације.

Ако председник Скупштине не сазове седницу у случајевима из става 2. овог члана, седницу може сазвати подносилац захтева, а седницом председава одборник кога одреди подносилац захтева.

Председник Скупштине може одложити седницу коју је сазвао само у случају када не постоји кворум потребан за рад, а у другим случајевима о одлагању седнице одлучује Скупштина.“

**Члан 8.**

У члану 31. алинеја девета, брише се.

**Члан 9.**

У члану 33. после става 2. додаје се став 3. који гласи:

„Ако заменику председника Скупштине мирују права из радног односа услед избора на ту функцију, заменик председника Скупштине може бити на сталном раду у Градској општини Медијана.”

**Члан 10.**

У члану 34. став 3. речи: „са завршеним Правним факултетом,“ замењују се речима: „које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са“.

**Члан 11.**

После члана 35. додаје се члан 35а, који гласи:

„Члан 35а

Избор, права и дужности председника и чланова Изборне комисије за спровођење избора за одборнике Скупштине Градске општине Медијана утврђују се Пословником Скупштине Градске општине Медијана.“

**Члан 12.**

У члану 36. после става 2. додаје се нови став 3. који гласи:

„Радно тело може организовати јавно слушање о предлозима прописа и одлука о којима одлучује Скупштина Градске општине Медијана.“

Досадашњи ставови 3. 4. и 5. постају ставови 4. 5. и 6.

**Члан 13.**

Чланови 37. и 38. бришу се.

**Члан 14.**

У члану 39. став 3. речи: „једне Комисије“, замењују се речима: „једног сталног радног тела“.

Став 4. мења се и гласи:

„Број радних тела, избор, права и дужности председника и чланова радних тела утврђују се Пословником Скупштине Градске општине Медијана.“.

**Члан 15.**

После члана 39. додају се чланови 39а-39д, који гласе:

„Члан 39а

Јавна расправа представља скуп различитих активности, предузетих у унапред предвиђеном временском оквиру, у циљу прибављања предлога и ставова грађана о нацрту неког акта.

Јавна расправа може се организовати одржавањем отворених састанака представника надлежних органа Градске општине Медијана са заинтересованим грађанима, представницима удружења и представницима штампаних и електронских медија (округли столови, трибине, презентације и сл.) и прикупљањем предлога, сугестија и мишљења грађана и осталих учесника у јавној расправи у писаној или електронској форми.

Орган надлежан за организовање јавне расправе дужан је да свим грађанима омогући учешће у јавној расправи.

Време трајања, начин, поступак, као и друга питања од значаја за организовање и спровођење јавне расправе ближе се уређује посебном одлуком Скупштине Градске општине Медијана.

Члан 39б

Органи Градске општине Медијана дужни су да одрже јавну расправу:

1. у поступку припреме статута;
2. у поступку припреме буџета Градске општине Медијана (у делу планирања инвестиција);
3. у поступку припреме стратешких планова развоја;
4. у поступку утврђивања стопа изворних прихода Градске општине Медијана, уколико се ради о акту из надлежности Градске општине Медијана;
5. у другим случајевима предвиђеним законом и Статутом Градске општине Медијана.

Јавна расправа из става 1. овог члана спроводи се о нацрту акта (одлуке, плана и другог акта у припреми), а може се спровести и раније на предлог органа надлежног за припрему и утврђивање нацрта.

Јавну расправу из става 1. овог члана организује Веће Градске општине Медијана на начин и у време које предложи Управа Градске општине Медијана, ако овим статутом или посебном одлуком из члана 39а, став 4. овог статута није другачије одређено.

Члан 39в

Јавна расправа може се спровести у поступку доношења других општих аката из надлежности Скупштине Градске општине Медијана, на основу захтева предлагача општег акта, једне трећине одборника или предлога 100 грађана.

Ради спровођења јавне расправе, предлог грађана је потребно да својим потписима подржи најмање 100 грађана са бирачким правом на подручју Градске општине Медијана.

Прикупљање потписа грађана за спровођење јавне расправе из става 1. овог члана, спроводи се у складу са прописима који уређују грађанску иницијативу.

Надлежно радно тело Скупштине Градске општине Медијана одлучује по примљеном предлогу, односно захтеву из става 1. овог члана.

Уколико надлежно радно тело Скупштине Градске општине Медијана прихвати предлог, односно захтев из става 1. овог члана, Веће Градске општине Медијана организује јавну расправу, по правилу, на начин и у време које је у тим поднесцима предложено.

Члан 39г

Веће Градске општине Медијана организује јавну расправу, одређује начин спровођења, место и време трајања јавне расправе.

Веће Градске општине Медијана упућује јавни позив грађанима, удружењима, стручној и осталој јавности, за учешће у јавној расправи.

Јавни позив за учешће на јавној расправи, објављује се на интернет презентацији Градске општине Медијана и на други погодан начин. Уз јавни позив обавезно се објављује програм спровођења јавне расправе, као и нацрт акта који је предмет јавне расправе.

Веће Градске општине Медијана може упутити позив за учешће на јавној расправи одређеним појединцима, представницима органа, организација и удружења за које сматра да су заинтересовани за акт који се разматра.

О току јавне расправе сачињава се извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Извештај из става 5. oвог члана објављује се на интернет презентацији Градске општине Медијана и на други погодан начин.

Члан 39д

Орган надлежан за утврђивање предлога акта о којем је спроведена јавна расправа, дужан је да приликом утврђивања предлога акта води рачуна о сугестијама и предлозима датим у јавној расправи.“

**Члан 16.**

У члану 41. став 5. речи: „могу бити“, замењују се речју: „су“.

**Члан 17.**

У члану 45. после става 2. додаје се став 3. који гласи:

„Када одлучује о избору председника Градске општине Медијана, Скупштина Градске општине Медијана истовремено и обједињено одлучује о избору заменика председника Градске општине Медијана и чланова Већа Градске општине Медијана.“

**Члан 18.**

У члану 51. став 2. мења се и гласи:

„За нaчелника Управе Градске општине може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.“

**Члан 19.**

У члану 53. бришу се речи: „Скупштини и“.

**Члан 20.**

У члану 54. тачка 6) мења се и гласи:

„6) обавља стручне и административно-техничке послове за потребе рада Скупштине Градске општине Медијана, Председника Градске општине Медијана и Већа Градске општине Медијана.“

**Члан 21.**

У члану 57. став 1. мења се и гласи:

„Када пропис или други општи акт Градске општине Медијана није у складу са законом, Статутом Града или другим прописом Града, Градско веће упозориће на то надлежни орган Градске општине Медијана.“

**Члан 22.**

У члану 63. став 3. мења се и гласи:

„Грађанска иницијатива пуноважно је покренута ако је листа потписника грађанске иницијативе састављена у складу са законом и ако је исту потписало 5% од укупног броја грађана са бирачким правом на подручју Градске општине Медијана.“

После става 6. додаје се став 7. који гласи:

„Скупштина Градске општине Медијана дужна је да на интернет презентацији Градске општине Медијана, односно на други примерен начин обавести јавност да је отпочео рад на припреми прописа који доноси Скупштина.“

**Члан 23.**

Члан 67. став 1. мења се и гласи:

„Јавност рада обезбеђује се путем јавних расправа и зборова грађана о предлозима за доношење и измену Статута Градске општине Медијана, у поступку припреме буџета Градске општине Медијана (у делу планирања инвестиција), у поступку припреме стратешких планова развоја и у другим случајевима предвиђеним законом, Статутом Града Ниша, овим статутом и посебном одлуком Скупштине Градске општине Медијана.“

**Члан 24.**

Ову одлуку објавити у „Службеном листу Града Ниша“, по добијању сагласности Скупштине Града Ниша.

**Члан 25.**

Ова одлука ступа на снагу осмог дана од објављивања у „Службеном листу Града Ниша“.

Број: 06-56/2019-03

У Нишу, 17.06.2019. године

**СКУПШТИНА ГРАДСКЕ ОПШТИНЕ МЕДИЈАНА**

|  |  |
| --- | --- |
|  | **ПРЕДСЕДНИК**  **Проф. др Жарко Ранковић** |